Cypriotiske APOEL er den sidste sten på vejen på AaB's færd mod en plads i fodboldens fineste selskab, Champions League. Mesterholdet fra Cypern er ikke nogen skrækmodstander for nordjyderne. - Umiddelbart tænker jeg, at det er en god lodtrækning for os. Det bliver nogle spændende kampe. Der er ingen tvivl om, at APOEL er et godt hold, som har international erfaring, så vi kommer på prøve, men det er ikke nogen umulig opgave for os, siger Nicolaj Thomsen til TV2/Nord. Cyprioterne er stærke på hjemmebanen i Nicosia, hvor holdet i 2009 spolerede FC Københavns Champions League-drømme med en sejr på 3-1 over de daværende danske mestre. AaB spiller den afgørende kamp i heksekedlen på Cypern 26. august. - Normalt er det måske bedst at slutte hjemme, men sidste gang gik det meget godt, så det gør det forhåbentlig igen, siger Nicolaj Thomsen med henvisning til, at AaB også sluttede på udebane mod Dinamo Zagreb. Før lodtrækningen var østrigske Red Bull Salzburg udråbt som den sværeste modstander, AaB kunne trække. - Salzburg blev trukket først, og da vi ventede på at se, hvem de skulle møde, blev der lidt stille. Salzburg er et stærkt mandskab, så jeg tror, vi er mange, der er glade for, at vi ikke trak dem, siger Nicolaj Thomsen. Den første kamp mod APOEL spilles på Aalborg Stadion 20. august.

Opsummering:
AaB-spilleren Nicolaj Thomsen er fortrøstningsfuld, efter at det ligger fast, at de danske mestre skal møde APOEL i kampen om en Champions League-plads.